**OTSUSE EELNÕU**

**Kivisilla tee viadukti BR2218 ja Kivisilla tee OR2218 ehitusloa menetluses keskkonnamõju hindamise algatamata jätmine**

Taotlejad Obermeyer Planen+Beraten GmbH Eesti filiaal (registrikood 14936797) ja RB Rail AS Eesti filiaal (registrikood 14168654) esitasid Tarbijakaitse ja Tehnilise Järelevalve Ametile (edaspidi TTJA, aadress Tallinn, Kesklinna linnaosa, Endla tn 10a, e-post info@ttja.ee) ehitisregistri kaudu ehitusloa taotluse nr 2211271/26048 Kivisilla tee viadukti BR2218 ja Kivisilla tee OR2218 ehitamiseks Pärnu maakonnaplaneeringu „Rail Baltic raudtee trassi koridori asukoha määramine" (riigi eriplaneering) alasse. Koos ehitusloa taotlusega esitati Obermeyer Planen + Beraten GmbH ja Prointec S.A.U Eesti filiaal (registrikood 14949529) poolt koostatud projekt „Projekteerimis- ja projekteerimisjärelevalve teenus uue trassi ehituseks lõigus Pärnu Eesti/Läti piir“ (projekt nr RBDTDEEDS3DPS1). Samuti esitati Estonian, Latvian & Lithuanian Environment OÜ (ELLE OÜ) (registrikood 10705517) „Rail Balticu uue raudtee joonduse projekteerimisprioriteedi 1. jao (DPS1) kilomeetril 17+459 kavandatud maanteeviadukti nr BR2218 (Kivisilla) põhiprojekti keskkonnamõju eelhinnang“ (koostajad Toomas Pallo (KMH litsents nr 0090) ja Henn Pärnamets). Tegevuse eesmärk on uue maanteeviadukti rajamine üle projekteeritava Rail Baltica raudteetrassi, mis tagab kohaliku tee (nr 7300270 “Kivisilla tee”) tavapärase liikumisvõimaluse, ühenduse ja liiklusohutuse kõrvalmaanteega nr 19274 (Urge-Kuiaru) ning seejärel põhimaanteega nr 5 (Pärnu-Rakvere-Sõmeru). Tööd teostatakse Pärnu maakonnas Tori vallas Rütavere külas.

Keskkonnamõju hindamise ja keskkonnajuhtimissüsteemi seaduse (KeHJS) § 3 lõike 1 p 1 kohaselt tuleb hinnata keskkonnamõju, kui taotletakse tegevusluba või selle muutmist ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju. Ehitusloa taotlustes toodud tegevus (viadukti rajamine) ei kuulu KeHJS § 6 lõikes 1 toodud tegevuste hulka, mille puhul on keskkonnamõju hindamise (KMH) algatamine kohustuslik. Tegevus liigitub KeHJS § 6 lõikes 2 punktis 10 nimetatud valdkonna hulka (infrastruktuuri ehitamine) ning Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu" § 13 lõike 8 (tee rajamine) alla. Tee rajamise all mõistetakse tulenevalt majandus- ja taristuministri 03.08.2015 määruse nr 102 „Tee ehitamise ja korrashoiu terminid“ §-st 3 tegevust, mille tulemusena tekib uus tee, sild, viadukt või tunnel. Seega koostatakse eelhinnang ja kaalutakse, kas taotluses toodud kavandatavatel tegevustel on oluline keskkonnamõju. Eelhinnang on koostatud vastavalt keskkonnaministri 16.08.2017 määrusele nr 31 „Eelhinnangu sisu täpsustatud nõuded“. KeHJS § 9 kohaselt on otsustaja tegevusloa andja. Tulenevalt ehitusseadustiku § 39 lõikest 2 annab ehitusloa TTJA kui ehitusloa taotlus sisaldab ehitisi, mille ehitamise aluseks on riigi eriplaneering. Seega on TTJA käesolevas menetluses otsustajaks KeHJS tähenduses.

Kavandatav tegevus toimub teadaolevate andmete põhjal piirkonnas kus puuduvad looduskaitsealused liigid või nende elupaigad. Samuti puuduvad mõjupiirkonnas Natura 2000 alad. Rajatava viadukti lähipiirkonnas (r= 1000 m) on tuvastatud üks vääriselupaik (VEP): rohunditerikkad kuusikud ca 1.9 ha suurusel alal. Ala on 510 m kaugusel rajatavast objektist. Projekti otseses mõjualas (ca 3 ha) asuvad peamiselt jänesekapsa-mustika, jänesekapsa-kõdusoo ning vähesel määral angervaksa kasvukohatüübid (peapuuliikideks on kuusk või kask, sõltuvalt kasvukohast). Tee ja viadukt rajatakse olemasoleva tee asukohta, kuid kaasatud on ka metsamaad. Kavandatava tegevuse ala ümbruses (ca 1.4 km projekteeritavast viaduktist kirdesuunas) on tuvastatud III kaitsekategooria ning Linnudirektiivi I lisa linnuliigi väike-kärbsenäpp (Ficedula parva) elupaik. Projektiala lähiümbrust (ca 410 m kauguselt objektist) läbib Räägu oja, mis on Sauga jõe vasakpoolne lisajõgi. Piirkond, kus projekteeritav maanteeviadukt ristub kavandatava Rail Baltic raudteekoridoriga, ei ole looduslikest vooluveekogudest mõjutatud, vaid kuulub enamuses (ca 95% ulatuses) Murru (PÜ-55) maaparandussüsteemi alale.

Ehitustöödega võib ajutiselt kaasneda vibratsioon, nt pinnase tihendamisel. Tegemist on ajutise mõjuga, mis ilmneb ehitustegevuse käigus ja kaob koos selle lõppemisega. Seega ei ole mõju vibratsioonist oluline. Maanteelt kanduva müra ja teiste häiringute osas tuleb lähtuda tee kasutusest, eelkõige seda kasutavate liiklusvahendite arvust ja tüübist. Arvestades asjaolu, et praeguse tee kasutuskoormus on väga väike, siis on kasutusaegne mõju väike ja selle mõju ebaoluline.

Eeltoodust lähtudes ei kaasne kavandatava tegevusega olulist ebasoodsat mõju veerežiimile ja pinnasele ega kaasne piirnorme ületavat õhu saastatust, müra ja vibratsiooni ega olulisi valguse, soojuse, kiirguse ja lõhna häiringuid. Kokkuvõttes on rajatav viadukt Rail Baltic raudteetaristust tulenevat liikumisbarjääri leevendav meede antud piirkonnas tagades elanikkonnale ohutu ülepääsu raudteest. Kuna loomade pääs maanteeviaduktile ei ole takistatud, võivad loomad seda raudteest ülepääsuna kasutada.

TTJA tugineb KMH algatamata jätmise otsuse tegemisel keskkonnamõju hindamise eelhinnangule ja selles toodud järeldustele, mille kohaselt kavandataval tegevusel ei ole eeldatavalt olulist keskkonnamõju.

Keskkonnamõju eelhindamise tulemusena leiti, et mõju keskkonnale on olemas kuid meetmeid kasutusele võttes talutav ja keskkonnamõju hindamise algatamine ei ole vajalik.

Vajalikud keskkonnameetmed eelhinnangust lähtuvalt:

1. Töövõtja ei tohi kõrvaldada rohkem taimkatet, põõsaid ja puid, kui tööprojektis ette nähtud.
2. Viadukti nõlvade haljastamisel kasutada piirkonnale omaseid looduslikke taimeliike (arvestada piirkonna taimekooslustega koostatavas viadukti haljastusplaanis). Viaduktil peab kujunema looduslik taimekooslus, millel tuleb lasta sekkumata kujuneda. Viaduktile ei ole otseselt vajalik külvata muru, vaid võib levitada Kivisilla teeäärset metsaalust varist ja huumuskihti, mis kogutakse viadukti lähistelt enne ehitustööde algust ja ladustatakse lähikonnas.
3. Raietööd ehitusobjekti tarbeks teostada raieplaani alusel. Viadukti edasise toimimise huvides teha raietöid piirkonnas nii minimaalselt kui võimalik, arvestades ehituseks ja maantee, sh viadukti, raudtee toimimise ohutus- ja muud nõudeid. Raierahu järgimine 15. aprillist 15. juulini. Kindlasti ei tohi teha lageraiet ega muid suuri maastikumuutusi sellel suunal, kust loomad eeldatavalt viaduktile tulevad. Tuleb teha koostööd loomastiku eksperdiga viadukti tööprojekti koostamisel ja ehituse ajal.
4. Kütusesaastet vältivaks meetmeks on kohapealse tankimise vältimine või minimeerimine. Juhul, kui on vajadus ehitusmasinate tankimisele vedelkütusega, siis korraldada ehitusmasinate tankimiseks konkreetne veetihe ala võimalikult pinnaveekogudest eemal. Rakendada meetmeid kütuse hoidmisel, mobiilse tankuri täitmisel ja tankimisel vältida kütuse valgumist pinnasesse ja veekogudesse ning kasutada mahuti all kogumisvanni. Masinate ja seadmete tankimine ei tohi toimuda vooluveekogule lähemal kui 30 meetrit. Meetmete rakendamine on eriti oluline lähimate pinnaveekogude Räägu oja ja Murru PÜ-55 maaparanduskraavide osas
5. Töövõtja peab vältima saasteainete sattumist pinnasesse ja/või (põhja)vette. Kasutatavate kemikaalide (sealhulgas kütused ja õlid) kogus peab olema minimeeritud. Kemikaalid peavad olema ladustatud viisil, mis välistab võimalikud lekked. Eriline tähelepanu tuleb pöörata kemikaalidele, mis on ohutuskaardil märgitud vee- ja elukeskkonnale ohtlikuks. Ehitusplatsil peab olema tagatud töökorraldus, mis arvestab kemikaalide hoidmise erinõudeid (kogumisvannis, sademete eest kaitstult jne). Valmisolekut avariiolukordadeks ja saaste kogumise vahendite olemasolu tuleb regulaarselt objektil kontrollida ja tulemused dokumenteerida.
6. Avariilise saaste kogumiseks peab ehitusplats olema varustatud esmaste reostustõrjevahenditega (näiteks 200l saepuru vm absorbent, adsorbent). Samuti peab olema võimalus saastunud reostustõrjevahendi kokku kogumiseks ja edasiseks käitlemiseks. Keskkonnakavas näha ette tegevused avariilise saaste leviku vältimiseks, koristamiseks ja saastunud pinnase käitlusvõimaluseks (lähim käitluskoht, kontaktid jm.)
7. Ehitustööde tegemisel tuleb kasutada ainult tehniliselt korras olevaid masinad ning seadmeid, millede kasutamisel tekkiv müra ja vibratsioon ei ületa piirnorme. Tuleb rakendada kõiki tootjatehase poolt ettenähtud müra summutavaid vahendeid. Nende eemaldamine või modifitseerimine ei ole reeglina lubatud. Ehitaja peab tagama, et neid müra summutavaid vahendeid kasutatakse ja nõudeid järgitakse.
8. Tavapärasest suurema müra- ja/või vibratsioonitasemega tööde (puurimine, rammimine, vms) eel vajadusel hinnata vibratsiooni ja müra levikut ümbritsevas keskkonnas täiendavalt. Müra- ja vibratsioonitaseme ületamise riski korral rakendada leevendavaid tehnoloogilisi meetmeid.
9. Võimalusel kordus- või taaskasutada tekkivaid materjale ja jäätmeid. Võimalusel näha tööprojektis ette pinnasetöödel tekkivate jääkide ja jäätmete kohapealne taaskasutus. Edasiseks kasutuseks kõlblik materjal (sh näiteks muld ja pinnas) tuleb maksimaalselt taaskasutada (viadukti täitematerjalina, haljastuses). Taaskasutuseks mittesobivad ehituse käigus tekkivad jäätmed tuleb käidelda vastavalt jäätmeseadusele ja Tori valla jäätmekäitluseeskirjale.
10. Ehitaja peab tagama nõuetekohase jäätmekäitluse objektil. Soovituslik on jäätmekava koostamine ja selle järgimine. Tööde piirkond peab olema varustatud piisava suurusega jäätmemahutitega, kuhu koguda tekkivad tavajäätmed. Ohtlikud jäätmed tuleb koguda tavajäätmetest eraldi. Võimalusel koguda kõik mõistlikus mahus tekkivad taaskasutatavad materjalid eraldi, näha ette nende lahuskogumine objektil, asjakohased mahutid ja nende käitlejale üleandmise viisid. Kõik jäätmed tuleb üle anda tegevuseks vastavat keskkonnaluba omavale ettevõttele. Jäätmed, mida omaduste ja koguse poolest ei ole võimalik ladustada konteineritesse, tuleb ladustada ajutiselt selleks ettevalmistatud laoplatsil. Arvestada jäätmeseadusest ja keskkonnaministri 21.04.2004 määrusest nr 21 „Teatud liiki ja teatud koguses tavajäätmete, mille vastava käitlemise korral pole jäätmeloa omamine kohustuslik, taaskasutamise või tekkekohas kõrvaldamise nõuded“ tulenevate nõuetega. Tuleb tagada Tori valla jäätmekäitluseeskirja ja heakorraeeskirja nõuete järgmine. Jäätmete põletamine on keelatud.
11. Hinnata vedudest tulenevaid häiringuid (nt täiendav müra) ja nende mõju. Häiringute mõju vähendamiseks teavitada Võlla, Rütavere ja Kuiaru küla elanikke eelnevalt vedude teostamise ajavahemikust ja võimalikest kaasnevatest liikluspiirangutest (nt kohaliku omavalitsuse teavituskanalite kaudu).
12. Tolmu ja peenosakeste lendumise vähendamiseks tuleb:
    1. Ehituse ajal ehitusmaterjali niisutada. Niisutamisest võib loobuda, kui ehitaja näitab pidevseirega ehitusobjekti vastavust välisõhu normtasemele PM10 osas. Seiret tuleks teha ehitusobjektist allatuult ja ehitusobjekti piiril ajal kui sademed puuduvad enam kui nädal ja puudub püsiv lumikate. Kui esineb normtaseme ületamine tuleb ehitusmaterjali ja pinda niisutada.
    2. Tolmu ja peenosakeste lendumise vähendamiseks haljastada ja/või katta pinnad objekti osade valmides võimalikult kiiresti.
13. Kuivendussüsteemide hooldustöid (vajadusel) tuleb ala piires teostada ajavahemikus 15. juulist 1. märtsini. Kuivenduskraave ei ole soovitatav ehitada veekogu kaldani, vaid lõpetada lammil või kaldast kaugemal, et saastatud vesi saaks valguda üle maapinna, kus ta filtreerub ja puhastub.
14. Säilitada kraavide kaldaäärne taimestik, kuna kaldaäärne roht- ja puittaimestikuga tsoon on suuteline akumuleerima suure osa veega kantavast settest ja puhverdama osa sinna valguvatest saasteainetest, sh raskemetallidest.
15. Juhul kui ehitustegevuse alale või selle vahetusse lähedusse jääb pärandkultuuri objekte, tuleb ehitajal tagada pärandkultuuri objektide ohutus ning vältida nende kahjustamist.
16. Üldise põhimõttena tuleks juurdepääsuteed ehitustsoonile planeerida nii, et need paikneksid kaitsealuste liikide elupaikadest võimalikult kaugel ja looduslikust alast saaks kahjustatud võimalikult väike osa.
17. Ehitustegevuse ajal tuleb jälgida ehitamise head tava ja keskkonnakaalutlusi (nt metsalindude pesitsusaegne raierahu).
18. Ehitusele eelnevalt tuleb läbi viia taimestiku ja loomastiku inventuur. Juhul kui kaardistatakse mõni kaitsealune liik, tuleb paika panna ja rakendada vajalikud leevendavad meetmed raadamise, pinnase eemaldamise ja mullatööde ajaks. Näiteks tuleb ehitajal kontrollida, et töömaale ei jääks kaitsealuste kuklaste pesi. Nende esinemisel tuleb enne ehitamist kuklaste pesade kolimiseks taotleda vastav luba Keskkonnaametilt ning teostada ümberasustamine. Vajadusel kaasata pädev liigiekspert, kes seab konkreetsed meetmed ümberasustamise edukuse tagamiseks.
19. Ehitustöid tuleb teostada vastavalt kehtivatele riiklikele õigusaktidele ja nendega seatud normidele. Tuleb arvestada seatud nõuetega (sh kohaliku omavalitsuse seatud nõuetega) keskkonna osas (nt jäätmekäitlus, heakord, müratasemed jne) ja tellija seatud täiendavatele keskkonnanõuetele.
20. Töövõtja peab enne objektil tööde alustamist hindama kaasneda võivaid riske keskkonnale ja sellega tekkida võivaid avarii- ja hädaolukordasid lähtudes ehitustöödel kasutatavast ja seda teenindavast tehnoloogiast., Kaardistada võimalikud saaste ja/või häiringu tekke põhjused ja rakendada meetmeid ebasoodsa keskkonnamõju vältimiseks või vähendamiseks. Tagada ehitusobjektiga seotud isikute teadlikkus keskkonnaga seotud meetmete osas.
21. Töövõtja koostab keskkonnakorraldus- või tegevuskava, mis sisaldab jäätmekäitlust, pinna- ja põhjavee kaitset, mürahäiringu või välisõhu saaste vältimist. Kava peab sisaldama ehitustööde aegseid keskkonnamõjusid ja leevendusmeetmeid. Töövõtja tagab nõuete edastamise alltöövõtjatele ja kontrollib nende täitmist. Töövõtja järgib ning dokumenteerib ehituspäevikutes ja/või muudes dokumentides nõuete täitmist.
22. Töövõtja peab koheselt Tellijat teavitama olukordadest, mis võivad olla keskkonnale ohtlikud ning põhjustada keskkonna saastumist või olulist häiringut.

Piiriülest keskkonnamõju hindamist ei algatata, samuti ei liideta KMH menetlusi KeHJS mõistes.

Võttes aluseks KeHJS § 6 lõike 2 punkt 10, § 11 lõiked 2², 2³, 4 ja 8, Vabariigi Valitsuse 29.08.2005 määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 13 punkti 8 ja eelhinnangust tulenevad järeldused:

**otsustan:**

**jätta Kivisilla tee viadukti BR2218 ja Kivisilla tee OR2218 ehitusloa menetluses keskkonnamõju hindamine algatamata.**